Nägin unes, et läksime ühte põhjaläinud laeva uurima. Aga laeva kõige alumisele korrusele me ei jõudnudki, sest enne käskis ema ümber pöörata. Ta nimelt tundis mingit  halba lõhna ja hakkas kartma, et võime seal laibamürgituse saada. Kui olime tagasi läinud, ütles Marika, et seal oli olnud kohe näha, kuidas aurud tõusevad. Vastasin, et filmides antaksegi lõhna auruna edasi, aga päriselt seda seal ei olnud ja mina ei tundnud lõhna ka mitte. Mõtlesin välja oma järgmise uurimistöö teema. Selleks oli "Progress ja regress Ida-Euroopa kultuuris 20. sajandil". Ütlesin, et Saksamaad vist ei saa Ida-Euroopa riigiks lugeda. Töö jaoks kavatsesin kirjutada ilukirjandusteostest välja  lõike, kus autor räägib progressist või regressist, samuti kohti, kus progressi või regressi on näha kaudsemalt - näiteks joomise teema puhul. Lisaks kavatsesin võrrelda neid kohti tegelike ajaloosündmustega. Hakkasin mõtlema, milliseid ilukirjandusteoseid kasutada. Ühena otsustasin üle lugeda "Tõe ja õiguse" esimese köite. Leidsin, et valitud uurimisteema on minu varasematest teemadest kirjanduslähedasem. Ma ei teadnud, kas ma oleksin selle teema valinud, kui Helina ei õpiks kirjandust. Lisaks  kirjandusele kavatsesin töös natuke rääkida ka kujutavast kunstist, aga seda mitte ise pilte hinnates, vaid lähtudes sellest, mis nende piltide kohta varem kirjutatud on.